《游崇光岩》
明代·杨闱

策杖寻幽壑，缘萝过断厓。蜗文新羽麈，鹤迹破芒鞋。

护璧云容懒，流花涧韵埋。蓬庵谈老衲，因赋水松牌。

作者简介：杨闱，字今鹤。大埔人。泷孙。壮岁弃诸生，后偕郭之奇、黄奇遇游吴越江楚，道齐梁入都门，诗学日进。曾与修揭阳、大埔县志。归老海阳之龟湖，年九十一卒。清乾隆修《潮州府志》卷三○、民国《大埔县志》卷二六有传。